PDJ พุ่ง 8% เล็งยอดขาย “เครื่องประดับ” พุ่ง รับ นทท.เข้าไทยทะลัก-พีอีต่ำ 9 เท่า
PDJ ราคาพุ่งแรง 8% นักลงทุนเข้าเก็งกำไรคาดกำไรไตรมาส 4/65 เติบโตต่อเนื่อง มั่นใจปี 66 รับอานิสงส์ “นักท่องเที่ยว” ดันยอดขายเครื่องประดับพุ่ง ฟากค่า P/E ต่ำเพียง 9 เท่า ค่า P/BV ที่ 0.76 เท่า
PDJ ราคาพุ่งแรง 8% นักลงทุนเข้าเก็งกำไรคาดกำไรไตรมาส 4/65 เติบโตต่อเนื่อง มั่นใจปี 66 รับอานิสงส์ “นักท่องเที่ยว” ดันยอดขายเครื่องประดับพุ่ง ฟากค่า P/E ต่ำเพียง 9 เท่า ค่า P/BV ที่ 0.76 เท่า
6 ม.ค. 2566

ผู้สื่อข่าวรายงานว่า วันนี้ (6 ม.ค. 66) ราคาหุ้น บริษัท แพรนด้า จิวเวลรี่ จำกัด (มหาชน) หรือ PDJ ณ เวลา 11:03 น. อยู่ที่ระดับ 3.54 บาท บวก 0.26 บาท หรือ 7.93% สูงสุดที่ระดับ 3.68 บาท ต่ำสุดที่ระดับ 3.42 บาท ด้วยมูลค่าการซื้อขาย 88.91 ล้านบาท

โดยราคาหุ้น PDJ ปรับตัวขึ้นร้อนแรง ส่วนหนึ่งอาจเป็นเพราะนักลงทุนเข้าเก็งกำไรเชื่อว่าผลประกอบการไตรมาส 4/65 จะเติบโตขึ้นต่อเนื่อง ตามแผนการดำเนินงานในไตรมาส 4/65 ว่าบริษัทฯมียอดคำสั่งซื้อเป็นจำนวนมาก และสามารถดำเนินการผลิตได้เต็มศักยภาพ
สอดคล้องกับภาพรวม 9 เดือนแรก สิ้นสุดวันที่ 30 กันยายน 2565 ที่บริษัทฯมียอดขาย 2,655 ล้านบาท เพิ่มขึ้น 41% จากช่วงเดียวกันของปีก่อน ที่เติบโตทั้งกลุ่มฐานการผลิตและกลุ่ม Omni-channel ส่งผลให้บริษัทมีกำไรสุทธิ 142.27 ล้านบาท เพิ่มขึ้น 79.19 % จากงวเดียวกันของปีก่อนมีกำไรสุทธิ 79.40 ล้านบาท
ขณะเดียวกันเมื่อดูค่า P/E ต่ำเพียง 8.79 เท่า และค่า P/BV อยู่ที่ 0.76 เท่า ถือว่าราคาหุ้นยังไม่แพง
นอกจากนี้ บริษัทคาดการณ์ว่าปี 2565 นี้จะมียอดขายจากฐานการผลิตได้ถึง 2,594 ล้านบาท สูงกว่าเป้าหมายที่ตั้งไว้ ประมาณ 13% ในส่วนกลุ่ม Omni-channel หรือ ธุรกิจค้าปลีกเครื่องประดับถือว่าปีนี้มีการขยายตัวของธุรกิจออนไลน์เติบโตช้าลง ซึ่งจะมีการปรับแผนงานในปีต่อไป
สำหรับแนวโน้มการเติบโตของกลุ่ม Omni-channel ในปี 2566 คาดว่าจะเติบโตอย่างต่อเนื่อง  รวมถึงการตลาดของ PRIMA Thailand เป็นผลจากการฟื้นตัวของตลาดในประเทศไทยที่มีการเปิดรับนักท่องเที่ยว และการเติบโตอย่างก้าวกระโดดในธุรกิจการจัดจำหน่ายในประเทศอินเดีย
ด้านการท่องเที่ยวแห่งประเทศไทย (ททท.) ขยับตัวเลขเป้าหมายการผลักดันนักท่องเที่ยวเข้าประเทศในปี 2566 จากเดิม 20 ล้านคนเป็น 25 ล้านคน พร้อมเพิ่มโอกาสในการทำรายได้มากกว่า 2.38 ล้านล้านบาทที่วางไว้ก่อนหน้านี้ หลังจากจีนประกาศอนุญาตให้คนทำพาสปอร์ตและขอวีซ่าเพื่อการท่องเที่ยวได้ เมื่อเทียบกับข้อมูลปี 2562 มีนักท่องเที่ยวจีนเดินทางมาเยือนประเทศไทยมากกว่า 30% หรือประมาณ 11 ล้านคน และในปี 2565 เดินทางเข้ามาที่ 2.7 แสนคน
สำหรับ PDJ ดำเนินธุรกิจเป็นผู้ผลิต จัดจำหน่ายและค้าปลีกเครื่องประดับแท้เป็นหลัก ปัจจุบันเป็นผู้นำด้านการส่งออกเครื่องประดับอัญมณีของไทยซึ่งมีการกระจายฐานลูกค้าไปยังภูมิภาคที่สำคัญของโลก อันได้แก่ อเมริกาเหนือ ยุโรป และเอเชีย